	Оуенс се връща в Лондон и отново се превръща от „Джони“ в „Сноу“. За доказателство на своята „честност“ и „преданост“ той тутакси предава на комитета по дезинформация филмите, предназначени за А-3527, и всички данни както за него, така и за У-3529. Контраразузнаването остава особено доволно, защото тези двама шпиони са му съвършено неизвестни. Единият от тях — А-3527 — успяват да превербуват и той става един от агентите на комитета по дезинформация под прозвището „Чарли“. Жената на Борнмут — агент У-3529 — бива арестувана, но по-късно освободена.